2022 шықәса ԥхынҷкәын 2 азы Аԥсны ААР аҿы иҟоу Амедиацентр аҟны Аԥсни Приднестровиа Молдавиатәи Ареспубликеи Агәабзиарахьчареи асоциалтә еиқәыршәареи рминистррақәа рыбжьара амеморандум рыбжьарҵеит агәабзиарахьчареи, асоциалтә еиқәыршәареи, асоциалтә хьчареи ахырхарҭала русеицзуразы.
Амеморандум ахықәкы - аҩ-тәылак руааԥсыра ргәабзиарахьчареи рсоциалтә еиқәыршәареи азҵаарақәа рыҟны аусеицура.
Аиқәшаҳаҭра рнапы аҵарҩит Аԥсни Приднестровиа Молдавиатәи Ареспубликеи ргәабзиарахьчарақәа рминистрцәа Едуард Быҭәбеи Кристина Албули, Аԥсны асоциалтә еиқәыршәареи адемографиатә политикеи рминистр Руслан Аџьбеи ПМА аџьеи асоциалтә еиқәыршәареи рминистр Елена Куличенкои.
Амеморандум аҳәаақәа ирҭагӡаны иазгәаҭоуп, аганқәа еиуеиԥшым асеминарқәеи аконференциақәеи рымҩаԥгара, акадрқәа разыҟаҵара, атәылауаа ацхыраара рыҭара.